In Ronda, 'n klein stadjie in Andalusië (sê Andaluthea, met jou tong teen jou tande, soos die Engelse the), is hange met wit huisies, brûe wat oor die laaste vierhonderd jaar gebou is, en lemoenbome in die strate. Ons het een aand laat, toe niemand kyk nie, 'n lemoen uit 'n boom gesteel, verder geloop onder die balkonne oorvol met bakke blomme, en besluit dis tyd vir 'n bord ordentlike kos. Dit was dag vier of vyf van ham en brood, en 'n stewiger maaltyd was in orde.